তথ্যওসম্প্রচারমন্ত্রক
‘আত্মনির্ভর ভারতের জন্য বিজ্ঞান’ শীর্ষক একটি ওয়েবিনার
কলকাতা, ১৭ ডিসেম্বর ২০২০
কলকাতার প্রেস ইনফরমেশন ব্যুরো ও চুঁচুড়ার ফিল্ড আউটরিচ ব্যুরো’র যৌথ উদ্যোগে ‘আত্মনির্ভর ভারতের জন্য বিজ্ঞান’ শীর্ষক একটি ওয়েবিনারের আয়োজন করা হয়। ওয়েবিনারে কেন্দ্রীয় বিজ্ঞান ও প্রযুক্তি মন্ত্রকের অধীনস্থ ইন্ডিয়ান সায়েন্স কংগ্রেস অ্যাসোসিয়েশনের পরামর্শদাতা ও প্রাক্তন এক্সিকিউটিভ সেক্রেটারি ডঃ অমিত কৃষ্ণ দে জানান ২০১৮-১৯ সালে ভারত থেকে ১১ লক্ষ ৮৩ হাজার টন মশলা রপ্তানী করা হয়েছে। ২০১৭-১৮ সালে এর পরিমাণ ছিল ১০ লক্ষ ২৮ হাজার ৬০ টন।
তিনি আরও বলেন আমাদের দেশের মূল্যবান সম্পদ এইসব মশলাপাতির জন্য প্রাচীন যুগ থেকে বিদেশী হানাদাররা এদেশে আসত। কিভাবে এই মশলাগুলি আমাদের দৈনন্দিন জীবনে প্রভাব বিস্তার করেছে সে বিষয়ে বলতে গিয়ে ডঃ দে জানিয়েছেন, ৫২ রকমের মশলা রপ্তানীতে স্পাইস বোর্ড অফ ইন্ডিয়া উৎসাহ দিচ্ছে। এইসব মশলাপাতি আমাদের দৈনন্দিন রান্নার উপকরণই শুধু নয় ওষুধ, প্রসাধন, খাদ্য সংরক্ষণ, কৃষি কাজে সার ও কীটনাশক হিসেবেও এগুলি ব্যবহৃত হয়। বিভিন্ন ধরণের মশলাপাতি অ্যান্টি-অক্সিডেন্ট, জীবানু প্রতিরোধী ও হজমে সাহায্য করে। তিনি আরও জানান বিভিন্ন মশলাপাতি দেশে প্রচুর পরিমাণে ব্যবহার ছাড়াও ভারত বিদেশেও বিপুল পরিমাণে এইসব মশলা রপ্তানী করে থাকে। তাই প্রধানমন্ত্রী শ্রী নরেন্দ্র মোদীর আত্মনির্ভর ভারত অভিযানকে সফল করতে মশলা গুরুত্বপূর্ণ ভূমিকা নিতে পারে। কোভিডের এই সময়কালে বিভিন্ন মশলা রোগ প্রতিরোধ ক্ষমতা বৃদ্ধিতেও সাহায্য করছে।
আইআইটি মান্ডির সহকারী অধ্যাপক, পরিবেশ বিজ্ঞানী ডঃ সায়ন্তন সরকার জানিয়েছেন দেশে পরিবেশ দূষণ একটি বড় সমস্যা। প্রতি বছর বায়ু দূষণের কারণে আমাদের দেশে প্রায় ১২ লক্ষ মানুষ প্রাণ হারান। এরমধ্যে ৭ লক্ষ মৃত্যুর কারণ বাড়ির বাইরের বায়ু দূষণ হলেও প্রায় ৫ লক্ষ মানুষ বাড়ির মধ্যেকার বায়ু দূষণে মারা যান। ডঃ সরকার জানিয়েছেন এই সমস্যাটিকে গুরুত্বপূর্ণ বলে চিহ্নিত করে এ বছরের বাজেটে বায়ু দূষণ প্রতিরোধে বিশেষ ব্যবস্থা নেওয়ার পরিকল্পনা করা হয়েছে। সরকার এর জন্য ৪ হাজার ৪০০ কোটি টাকা বরাদ্দ করেছে। জাতীয় স্বচ্ছ বায়ু কর্মসূচি একটি দীর্ঘমেয়াদী নির্দিষ্ট সময়ের গন্ডির মধ্যে জাতীয় কৌশল, যেখানে ২০২৪ সালের মধ্যে বাতাসে ভাসমান ধুলিকণার পরিমাণ ৩০ শতাংশ থেকে কমিয়ে ২০ শতাংশ করার পরিকল্পনা করা হয়েছে। এক্ষেত্রে ২০১৭ সালকে ভিত্তি বর্ষ হিসেবে বিবেচনা করা হবে। এই কর্মসূচিতে ২০১৪ থেকে ১৮ সালের মধ্যে ১২২টি শহরকে চিহ্নিত করে বায়ু দূষণ আটকাতে বিশেষ উদ্যোগ নেওয়া হয়েছে। ডঃ সরকার এই প্রসঙ্গে পরিবেশ নিয়ে গবেষণার সময় তাঁর সুমেরু অঞ্চলে থাকার অভিজ্ঞতার কথা জানিয়েছেন। আত্মনির্ভর হয়ে ওঠার জন্য ভারত পরিবেশ বিজ্ঞানের গবেষণায় গুরুত্বপূর্ণ সাফল্য অর্জন করেছে।
কলকাতার বিড়লা শিল্প ও কারিগরি সংগ্রহশালার টেকনিক্যাল অফিসার শ্রী গৌতম শীল জানিয়েছেন, শহর এবং গ্রামাঞ্চলে বিজ্ঞান ও প্রযুক্তিকে জনপ্রিয় করে তোলার জন্য তাঁরা নানা উদ্যোগ নিয়ে থাকেন। এ কারণে ছাত্রছাত্রীদের নিয়ে সাধারণ মানুষকে বিজ্ঞানের বিষয়ে নানা তথ্য জানাতে প্রদর্শনী, আলোচনা চক্র ও বক্তৃতামালার আয়োজন করা হয়। স্কুল, কলেজগুলিতে বিজ্ঞান শিক্ষায় সাহায্য করার জন্য এই সংগ্রহশালা নানা উদ্যোগ গ্রহণ করে, যাতে ছাত্রছাত্রীদের মধ্যে বিজ্ঞান মনস্কতা তৈরি হয়। বিজ্ঞানের শিক্ষক-শিক্ষিকা, ছাত্রছাত্রী, তরুণ শিল্পোদ্যোগী, প্রযুক্তিবিদদের বিজ্ঞান, প্রযুক্তি ও শিল্পের বিষয়ে জানাতে বিভিন্ন প্রশিক্ষণ কর্মসূচির আয়োজন করা হয়।
ওয়েবিনারে তথ্য ও সম্প্রচার মন্ত্রকের পূর্বাঞ্চলীয় মুখ্য মহানির্দেশক শ্রী রবীন্দ্রনাথ মিশ্র বলেন, আত্মনির্ভর ভারতের জন্য সরকার বিভিন্ন উদ্যোগ নিয়েছে। বিজ্ঞানের প্রয়োগ ও বিভিন্ন ক্ষেত্রে উদ্ভাবনের কথা উল্লেখ করে তিনি বলেছেন, দেশে মানব সম্পদ তৈরিতে নতুন শিক্ষানীতি গুরুত্বপূর্ণ ভূমিকা নিতে পারে।
পিআইবি ও আরওবি-র অতিরিক্ত মহানির্দেশক শ্রীমতি জেন নামচু ওয়েবিনারের শুরুতে অংশগ্রহণকারী সকলকে স্বাগত জানান এবং এ ধরণের ওয়েবিনার আয়োজনের গুরুত্বের কথা উল্লেখ করেন।